पाएं अपने शहर की ताज़ा ख़बरें और फ्री ई-पेपरडाउनलोड करें
इस सारणी में जो पीले जीरो दिख रही हैं वे खतरे से खाली नहीं हैं। लगातार बढ़ रहे संक्रमण से हालात बेकाबू होते जा रहे हैं। स्थित ये है कि अब जिले में ऑक्सीजन युक्त बेड केवल 7 ही बचे हैं। इनमें महादेव व श्रीराम मंगलम अस्पताल में 1-1 और सूफीया अस्पताल में 5 बेड हैं।
जेएलएन में ऑक्सीजन युक्त एक भी बेड खाली नहीं है। ऑक्सीजन बेड की मांग और दबाव से परेशान जेएलएन अस्पताल प्रबंधन को तो इसकी सूचना तक चस्पा करनी पड़ी है। प्रबंधन ने उस पर लिखा है- ‘पंडित जवाहरलाल नेहरू चिकित्सालय में एक भी ऑक्सीजन बेड उपलब्ध नहीं है। इसलिए कृपया चिकित्सकों/स्टाफ पर इस संबंध में किसी तरह का दवाब नहीं बनाएं।’ ऐसी पर्ची परिसर में कई जगह चिपकाई गई हैं। ताकि यहां पर आने-जाने वालों को इसकी जानकारी रहे।
मजबूरी : एक सिलेंडर से तीन को ऑक्सीजन
सूत्रों के अनुसार जेएलएन में ऑक्सीजन की आवक अभी भी पूरी नहीं बताई जा रही है, ऐसे में मरीजों को बचाने के लिए स्टाफ ने एक ऑक्सीजन सिलेंडर से तीन-तीन कोरोना संक्रमितों काे जोड़ा है ताकि सांसें बची रहें। अस्पताल में ऑक्सीजन युक्त बेड सीमित हैं। सभी मरीजों को ऑक्सीजन बेड देना संभव नहीं है। हालात को काबू करने के लिए चिकित्सा स्टाफ ने मरीजों के हित में ये व्यवस्था की है ताकि प्रत्येक संक्रमित की जान बचाई जा सके।
गैरजिम्मेदारी : जेएलएन की जानकारी नहीं
सीएमएचओ डाॅ. मेहराम महिया ने कहा- हमने सीएचसी स्तर पर 50 बेड बढ़ा दिए हैं। जेएलएन के बारे में पीएमओ को पूछो। मेरे पास जेएलएन की जानकारी नहीं है। वहीं, इस संबंध में जानकारी के लिए कई बार पीएमओ डाॅ. शंकरलाल से संपर्क करने का प्रयास किया लेकिन उन्होंने फोन ही रिसीव नहीं किया।
खतरा बरकरार : 198 नए संक्रमित, दो मौतें भी
संक्रमण हर दिन बढ़ रहा है। बुधवार को चिकित्सा विभाग की ओर से जारी की गई रिपोर्ट केे अनुसार कोरोना के संक्रमण से दो लोगों की मौत हो गई। वहीं 198 लोगों की पॉजिटिव रिपोर्ट आई। इसके चलते अब जिले में कोरोना के एक्टिव केस 1622 हो चुके हैं। वहीं मौतों का आंकड़ा 130 तक पहुंच चुका है। जबकि कुल पॉजिटिव आंकड़ा 14119 तक पहुंच गया है। अच्छी बात ये है कि इनमें से 12367 रोगी ठीक हो चुके हैं। हालांकि जिले में पॉजिटिव रेट 4.15 प्रतिशत तक पहुंच गई है जो पिछले दिनों की तुलना में काफी ज्यादा है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva mag_Deva hin_Deva hin_Deva hin_Deva hin_Deva hin_Deva zho_Hant eng_Latn